钦定古今图书集成/明伦汇编/官常典/第316卷 > 任亨泰
## 钦定古今图书集成/明伦汇编/官常典/第316卷 > 任亨泰

按《明外史》本传：“亨泰，襄阳人，洪武二十一年进士及
第，授翰林院修撰。是岁再行科举法，亨泰由太学生
擢第一。太祖喜，召祭酒宋讷褒谕之。久之，设詹事府即擢亨泰为少詹事。亨泰仪观甚伟，端重自持，进止
皆有容度，人以此称之。二十七年，进礼部尚书。日照
民江伯儿以母病割股不愈，祷岱岳，母愈，当杀子以”
祀。母病痊，竟杀其三岁子。有司以闻，帝怒曰：“《礼》，为长
子三年服伯儿，灭绝伦理。”亟捕治之。杖百，戍海南。命
亨泰定《旌表孝行事例》。亨泰议曰：“人子事亲，居则致
其敬，养则致其乐，有疾则谨其医药。卧冰割股，事匪
恒经。割股不已，至于割肝；割肝不已，至于杀子。违道
伤生，莫此为甚。堕宗绝祀，尤不孝之大者，宜严行戒
谕。倘愚昧无知，亦听其所为，不在旌表之例。”诏从之。
明年议秦王丧礼，因定凡世子袭爵之礼。会讨龙州
赵宗寿，命同御史严震直使安南，谕以谨边方，无纳
逋逃。时帝以安南篡弑，绝其贡，勿与通。至是闻诏使
至，震恐。亨泰为书，述朝廷用兵之故，以安慰之。初，吴
伯宗尝使其国，以名德为交人所重。亨泰科名与伯
宗埒，国人以为盛事，敬礼有加。及杨靖征其军租，遂
奉命惟谨。先后使安南者，并称“吴任”云。使还，坐私市
蛮人为仆，降御史。未几，思明土官与安南争界，词连
亨泰，坐免。